***Нобеловац* – прва телевизијска серија о Иви Андрићу**

Др Владимир Рогановић, Београд

Овај рад презентује кључне тематске и композиционе поступке примењене током креирања прве телевизијске серије посвећене животу Иве Андрића чије је снимање започело у Београду 7. септембра 2023. године. Основни ток радње смештен је у осам недеља године 1961: од 26. октобра када је обзнањено да је Иво Андрић 55. добитник Нобелове награде за књижевност до 10. децембра када му је у Стокхолму награда свечано уручена. Кроз осам једночасовних епизода – уз акцентовање најважнијих и мање познатих реалија – откривају се и прате најважније *стазе* којима је Андрић ходао, *лица* која су га окруживала и *предели* у којима је (пре)бивао: током зиме 1961. и током свога живота.

Ко је Иво Андрић; чиме је завредио место у уметничком иконостасу света; зашто је важан српској и светској култури – темељна су питања на која серија нуди одговоре или подстицаје за њихово проналажење. Полази се притом од размишљања да је писац, изнад свега – његово *дело*. Таква је замисао у сагласју и са Андрићевим уверењем да „писац треба да говори пре свега и више од свега својим делом“. Стога и ова телевизијска прича – уосталом и номинално биографска– о тој биографији и говори спајајући човека, писца и дело.